Foto’s: Swaarvoertuig vergruis bejaarde vrou in karFoto’s: ER24 ŉ Bejaarde vrou is Vrydagoggend dood nadat ŉ swaarvoertuig omgeslaan en haar in haar voertuig op die M13 in Fields Hill, KwaZulu-Natal vergruis het. Russel Meiring, woordvoerder van ER24, het gesê dit is nog nie bekend hoe die ongeluk plaasgevind het nie. “Toe paramedici by die toneel opgedaag het, het die swaarvoertuig met ŉ hyskraan op, bo-op die bejaarde vrou se motor gelê,” het Meiring gesê. “Die vrou was reeds dood.” Die vrou se liggaam moes uit die wrak gesny word. Die swaarvoertuig het groot betonblokke vervoer. Die polisie ondersoek die oorsaak van die ongeluk.